khistorydata/jeongjo-sjw-relations huggingface dataset:
정조 15년 · 목
政院啓言科試事體何等嚴重而卽因照訖講試官現告問于成均館則今番諸試官各自考講云試官之每所必備二員自是法典則不有法意擅自分講者事極警駭該摘奸史官徐有聞及分講試官所當重勘而本院請推外無他罰有聞則方在流竄中何以爲之敎以試官旣備二員則無論本事之當論不當論旣欲論之則一論一否事甚斑駁有同捧傳旨之命矣觀此啓辭始知一試官各捧一儒之請名以試講豈有單試官捧講之例乎今番申飭何如則謬例云云殆不成說然二所亦必如此則不可獨勘此一款姑置之大抵尹永僖不可置之䵝昧未決末之科以書札事相較未久近日葛藤又出安知非年少輩敲撼之計乎永僖之捧疏箚諱姓名人之講若在於渠輩相較之後則敲撼之跡尤無所逃永僖卽令該府拿問後使渠詳陳事狀至於金羲淳雖曰各坐而分考旣是同隊試官則坐處不遠試事同參其間委折之詳知何異永僖乎與永僖一體令該府査問以啓
정조 15년 · 강
命李敏輔坡州牧使除授金魯永三陟府使除授
정조 15년 · 목
敎曰旣於該府判付有處分之命該堂李敏輔坡州牧使除授金魯永三陟府使除授當日辭朝時任牧使府使遞付京職
정조 15년 · 강
命承旨朴天衡罷職朴長卨遞差禁府都事金履恭拿處
정조 15년 · 목
敎曰政院擧行近來萬萬駭然至於今日似此之事亦煩深夜酬應坐直承旨罷職本府執筆都事拿處雖以該房言之旣有捧供之事則且以下位不爲坐直替令右位被罪當該承旨遞差
정조 15년 · 강
命時囚尹永僖保放金羲淳放送
정조 15년 · 목
義禁府啓言照訖試官尹永僖原情惶恐遲晩所當請刑而曾經侍從請除刑推議處敎以觀此所供事實歷歷捧講雖在於相較之前越栍卽時顧議近坐之沈象奎而象奎之答語如彼其漫漶則此象奎與永僖可謂一而二永僖又送錄名之單於徐有聞也有聞無一言捧置及至赫蹄事發永僖經出而有聞惹起申㠎之名姓始遍議於諸試官云爾則此有聞與象奎可謂二而一問啓中插語及辭疏之勤頒等事無非甘與同歸惟恐或後致有圖囑乃父之擧此則借樂游之罪而與有聞象奎亦可謂不二而三卿等不見姦字之字義乎三女之姦猶且釀禍況三少年之作姦若此焉得不無中生有乎永僖供中使史官果懷驚駭之心則何不卽地斥退而乃於矣身經出之後始爲追究乎云者可謂剌骨之談作姦之三人者喙之長雖十尺何以發明乎到今欲論永僖緩討之罪則當幷論三人欲恕永僖旡妄之情則當幷恕三人此而取捨者非黨私而何以此意頒示朝紙俾各知之更思之此囚若不與象奎有聞對賁則將無出決末之日發送羅將星火拿來其酬酌日時受單日時各自渠口捧供後當有加等處分而永僖亦當區別立落以此知悉擧行卿等跋辭中以捧講時不爲退斥之罪旣如是成罪永僖則酬酢之象奎受單之有聞何不幷論乎於是乎卿等難免扶抑之失卿等當有處分斯速退去此囚保放又啓言照訖講試官金羲淳原情泛稱遲晚所當請刑而曾經侍從請除刑推議處敎以事實瞭然不必更問近坐者非渠卽沈象奎則本館之捧現告誤矣且所謂三司者迭出之時渠以同隊試官先欲自明越例陳疏揆以人情不是異事渠疏中獨言申㠎姓名猶賢於聯箚之匿名渠則別無加覈之端兼軫方長不折之義前職罪名依寮官例捧傳旨放送今若以此判付中賢於匿名之敎誤看以禁令之稍弛則豈成說乎初次則不知㠎也爲申驥顯之子而其疏雖踰闕門旣知之焉敢放忽以此意令政院申飭兵曹及守門將等處
정조 15년 · 목
刑曹啓言兩司掌務吏等嚴査則兩吏所告聯箚之先發論卽諫長而本院吏金興運呈納箚本憲府則只爲聯參云諫院吏金興運海美縣定配押送憲府吏尹道亨請分付放送允之
정조 15년 · 강
行藥院入診及次對于誠正閣仍召見下直守令都提調蔡濟恭提調李坤副提調徐邁修
정조 15년 · 강
命慶尙左兵營官鎭門聚點停止
정조 15년 · 목
左議政蔡濟恭啓言卽見慶尙左兵使李源報備局者則官鎭門聚點依例擧行爲辭矣今年水災嶺南爲最而聚點亦係擾民操練旣令權停則毋寧竝與聚點而停止庶可爲懷保之政矣請以此分付從之
정조 15년 · 강
命宣惠堂上李秉模郞廳趙瑗捧口招
정조 15년 · 목
左議政蔡濟恭啓言貢人都民稱冤拖及於不當之壯勇營臣旣有聞安可不一番痛陳乎大抵壯營設施無非出於自上積費精力專以損上益下爲主而軍兵接濟條惠廳均廳米給價買取之數爲近萬石而若依均廳詳定價定式以三兩七錢貿取則在本營所得豈不甚多而特以俯念貢人之弊惠廳條七千餘石以六兩買取均廳條則兼料換來條七百餘石雖以三兩七錢買取而此則各處換定軍之兼料換來者則在均廳毋論壯營與各營其出米則一也此不可以貿取論年前新錄條千餘石卽不過江都別備中姑爲取用此亦有何關乎以惠廳條言之以六兩爲式者自有貿米以來初有之例也近聞湖西廳貢物上下時貢人從時價欲賣於米廛自均廳捉致廛民不得買去勒令貢人必賣均廳而吏輩輒曰自壯營新買萬餘石於均廳故不得不如此云云不獨湖西貢爲然藉賣壯營之弊多有之貢人輩皆以本營勒買樣知之買賣之際奸弊層生每石一錢雖曰流來情條近來或有三四錢除給之弊貢人輩無以支保至冤至矜莫此爲甚近又出以布換米之謬例出給百餘同於貢人今若任以勿問貢人之說無以解惑惠廳之弊無以釐革臣意則以臣所奏頒昧朝紙使各貢皆知事實之不然揭板該廳使郞吏常存一念之兢畏斷不可已矣從之敎以爲各營之給代自均廳豫貿貢米此所謂移納也移納之弊不但貢人爲切痼之瘼在都民其弊難言雖使年穀屢登有此均廳移納之規則斗米三錢已矣無望此所以耿耿一念必欲救此痼瘼近年壯營之創設安知非別般商量而然乎不然則初元綸音何以首提均米之弊軍門之多乎中外則姑以營制之未盡制置不能領會本意雖似然矣身爲惠堂此而不能對揚則是果何許人乎朝家本意卿之擧條旣詳言之若無卿言貢人都民何以知之依卿所奏以此擧條卽自廟堂謄頒各貢仍令揭板本司及該廳卿須招致各貢頭目詳細曉諭俾知朝家爲渠輩之本意可也至於均廳移納之弊春初一切嚴禁使之堅守三十朔定限則定限之內奸弊又如此而假托壯營之貿米此不但萬萬痛惡又若布換米一款設有年前該堂之擧條移此補彼之際苟能悉心奉公亦豈有以此之弊惠廳當該堂郞卽令該府嚴問捧口招移納嚴禁以後堂郞間如有手犯於不屑之事卽爲按法重繩雖或見欺於下輩而有所犯各別嚴勘以爲懲一礪百之地禁府諸堂嚴飭卽爲開坐擧行特敎口招事體至嚴萬一拘於顏私不能嚴覈得情當該赴坐堂上爲先痛懲以此一體嚴飭也予詢守禦使鄭昌順曰卿則曾經惠堂矣詳知此弊否昌順曰吏輩於壯營則受三南條六兩之價而於貢人則只給均廳條三兩七錢之價貢人宜其見欺矣予曰予於壯營事竊有區區微意非以爲壯宿衛也亦非爲添軍制也予之若心至今隱忍而不發故每於壯營事便同一已私事自丙申以來一石之米一疋之布不敢浪費積勞絰紀僅就頭緖初若謀及外庭則路傍之舍寧有速成之望乎有司者不諒此心眞無狀矣該廳獨無堂郞乎李秉模亦將何顏面登筵而見予乎非卿言予安得聞此而至於布換米事誠如傳言雖用贓污之律亦非過當矣○敎曰惠廳當該堂郞爲先令該府嚴問捧口招飭敎以後如有手犯按法重繩雖或見欺於下輩亦爲各別嚴勘
정조 15년 · 강
命雲門山摘奸郞官除下直往來
정조 15년 · 목
禮曹判書趙宗鉉啓言本曹雲門山摘奸事發遣郞官時持草料除下直往來似好矣從之
정조 15년 · 강
汰去假注書洪樂安
정조 15년 · 목
敎曰不招當直何也當該假注書汰去
정조 15년 · 강
遞大司成李祖源搨敎也
정조 15년 · 강
召見刑曹參判徐有大于重熙堂
정조 15년 · 목
予曰先大王盛德大業以二疋之役爲一疋十二斗之米爲六斗而給代之命自均役廳始矣蓋肅廟朝已有此議而未及創行自先王朝己巳庚午年間斷而行之庶爲悠久無弊之道而其間有司之臣不能仰體德意該廳猾吏廣緣作奸以有預買之弊矣都下生民之命專係於貢物而今則爲難支之弊春間左相筵奏貢人分主人盜買之弊以三十朔爲預買之限誠爲大事業自此嚴立科條毋得踰限而賣買之際奸弊漸滋今則雖年穀屢登斗米三錢之美難可復見此予所以耿耿一念必欲爲除瘼之道蓋自戊戌初朝參求助之事豈止於此而特以均米一事自揭者此也近聞貢人之發賣於米廛也均吏藉買假托壯勇營之新買萬餘石於均廳減價抑買威脅貢人不得使從時價發賣此不但左相之言爲然予亦已聞之三兩七錢之預買以三兩一錢勒買以布換米托稱壯勇之移納禁年限之後又復廣買究厥罪案非止一二此無它年來一二堂上不能對揚專不事事上行下效奸吏輩之中間犯科勢所必至予之一端若心專在於爲民而今反爲貽弊之端如此奸吏若不置之重律其可曰國有法乎雖未施重律置之之次之律可爲懲勵之道此事付之於卿卿須善爲對揚也近來惠堂之久任莫如徐有隣惠廳之事有隣當知之奸胥之作弊者渠豈不知乎李秉模以其切姻又復如是豈其成說乎今日內各別究覈査出奸吏嚴刑得情其慫惠之郞廳姓名亦爲知入而問于徐有隣李秉模査出奸吏也須極意對揚毋孤至意然後庶有復見予之面矣然如有無事之混入亦豈成說乎各別詳審保無如此之患也
정조 15년 · 강
遞承旨徐龍輔李東顯以李義弼洪仁浩代之尋遞仁浩以尹行元李濟萬尹履相代之
정조 15년 · 목
敎曰誤捧傳旨當該承旨遞差又敎曰承旨前望單子入之待下批牌招察任○政院以仁浩在外啓請下諭敎以許遞未差之代前望單子入之待下批牌招
정조 15년 · 강
命領府事家遣御醫持藥物看病
정조 15년 · 강
遞判義禁李命植知義禁李致中
정조 15년 · 목
政院啓言義禁府都事來言沈象奎徐有聞拿來事命下矣判義禁李命植未肅拜知義禁李致中呈辭堂上二員未差不得擧行云請竝牌招敎以竝許遞政官牌招開政差出
정조 15년 · 강
拿處假注書李毅遠等
정조 15년 · 목
敎曰假注書李毅遠事變注書崔致祐汰去竝與洪樂安拿處
정조 15년 · 목
以具允鈺爲判義禁洪檍李洪載爲知義禁趙心泰爲同義禁尹行元爲大司諫姜世綸爲掌令鄭弼祚曺喜有爲持平丁若鏞宋俊載爲正言金熙采爲獻納宋民載爲校理韓光植爲修撰申馥爲副校理閔昌爀爲副修撰洪檍爲判尹朴聖泰爲春川府使
정조 15년 · 강
命時囚李秉模出送待命所趙瑗更招得情金履恭等放送
정조 15년 · 목
義禁府啓言宣惠堂上李秉模傳旨內辭緣反覆嚴問則遊辭納招泛稱遲晩所當請刑而曾經閣臣除刑推得情趙瑗有捧草拱以入之命請上裁敎以李秉模待郞吏得情處分次依定式出送待命所趙瑗所供荒雜莫知頭緖特敎嚴問之下渠之所對設令沒覺無脊卿等馬敢以渠言捧入而更不反覆盤覈乎此供辭還給逐條發問各項委折無敢如前以不成說之說漫漶隱諱使之一一直招期於得情事係都民休戚又關假托藉賣論厥所犯合置大何奸吏所爲身爲郞官豈不知之乎卿等爲先推考夜深前斯速捧供以聞又啓言禁府都事金履恭原情泛稱遲晚請刑推得情敎以分揀放送又啓言李晩祥院吏供招不卽捧入稽緩之罪不可容貸請以此照律敎以分揀放送○敎曰何時下敎尙不査出戶判事節節駭然所謂査出者安知果然該堂方在待命所使卽査出錄送爲先平問捧供以入更待判下刑推得情事分付
정조 15년 · 강
左承旨李集斗陳疏經出賜批
정조 15년 · 목
疏略曰昨日次對承宣無論擧條傳旨臣皆擧行則禁府所下傳旨固當者銜而適値入侍自院中已送該府竟致公事無銜做錯之罪益無所逃陳事經出伏乞亟令重勘批以傳旨之下義禁府者與下各司自別故有流音傳旨及下本府傳旨等兩層節法意果何如則此而曰不着銜者後弊所闕萬萬寒心承宣事豈成說乎爾雖該房時値入侍容有一分可恕爲先遞差右承旨李義弼則身在院中馬敢以他房推諉乎罷職該府擧行亦爲無狀此路一開誠有開棘之慮當該首堂罷職諸堂遞差都事拿問勘處
정조 15년 · 강
以李晚秀趙鎭宅爲承旨前望也
정조 15년 · 강
罷承旨尹行元李濟萬職
정조 15년 · 목
敎曰玉堂差出啓辭朝筵旣允下則金吾堂上今日政差出以無政命入稟豈有如許承旨當該承旨幷罷職不能檢飭之都承旨亦爲推考
정조 15년 · 강
成均館以捲堂儒生所懷啓
정조 15년 · 목
成均館啓言聞居齊儒生等今日朝食堂不爲設行馳詣泮宮問其捲堂之由則諸生等書進所懷以爲劇逆之子自同平人揚揚赴講略無顧忌實是前所未有之變而放恣無嚴至如此賊而極矣噫彼尹永僖身爲試官極意容護循例越講古今天下寧有是耶臣等於此骨驚心寒而年前翼煥之疏誠是一大變怪則苟有人心固當斥絕而惟彼永僖馳往江頭餽以酒饌慇懃敍別其平曰綢繆謀議之跡昭不可掩也至其幸逭王章已出天地好生之德以渠道理惟當倍加畏愼而乃敢目見逆孼赴講視若無故儒生之入場究厥用意吁亦兇矣臣等憂憤驚痛相率治疏竊冀幷令出付王府少伸亂賊知畏仍請收還前後禁令以光聖德伏閣經日見阻於門禁彷徨街路不意聖世有此過中之擧也旣封章又伏閤矣而疏旣未徹則決不敢重入食堂云云臣以卽爲還入之意屢度開諭終不回聽何以爲之敎以堂堂賢關擧措不當爲此無於例之事豈不萬萬寒心乎若曰拘於禁令匿其名姓大抵太學封章體貌果何如則無名無姓者何以論列乎設禁雖出於不得已有禁令之致許多章甫見却於門將彷徨於闕外此亦自有太學以來所罕聞者諸生之自輕而自侮姑捨是其貽累於朝廷忝辱於聖廟又何如哉然則封章之諸生其罪豈但止於鳴鼓而俾不預於吾黨乎且況尹永僖事無論無心與有意捧講越栍其罪豈至於賊乎佩壺餞吳翼煥何關於本事而驅勒若是其劾酷乎今番信有明執之跡與之酬酢者有之受其錄名者有之欲論永僖宜與史官試官竝論乃敢不勝黨私之伎倆或取或捨或扶或抑看作筆削之筆法然者又何其無嚴無耻之甚也疏頭儒生爲先勿限年停擧捲堂班首初欲一體處分矣更思太學疏之空往空來一疑予聞之猶以爲悶然名以章甫豈敢晏然於食堂乎居齊乎此而處分非所以重賢關之意他儒生卽爲勸入仍設食堂也○敎曰設禁所以息鬧而急於呈徹之故不得不匿姓而諱名堂箚如此臺言如許太學疏又未免循襲禁令擔却一邊喧㒮任渠喧㒮惡在其設禁之意乎此後更以厥事登聞者雖匿諱姓名一體嚴禁此意知悉事卽令政院謄頒三司亦令太學知悉
정조 15년 · 강
命領府事徐命善病患以醫官洪履福定送不離看病
정조 15년 · 목
醫官李玄圭書啓以爲領府事徐命善病症看審則症形極其危重而病中以爲特遣御醫頒賜珍劑惶隕感泣云而臣則仍留看病敎以特敎遣御醫則以不知當歸甘草者送之極爲駭然以洪履福定送加送蔘附不離看病事嚴飭分付
정조 15년 · 강
有政吏曹參議沈煥之進
정조 15년 · 목
以李翼晉呂萬永爲承旨李敬五爲大司諫金熙朝爲校理吳泰賢爲修撰朴奎淳爲副校理吳載純爲判義禁具㢞爲知義禁閔鍾顯李祖源爲同義禁趙鼎鎭爲同經筵李坤爲同成均
정조 15년 · 강
命趙瑗嚴囚以待處分
정조 15년 · 목
義禁府啓言趙瑗更招一直漫漶泛稱遲晚請上裁敎以雖百問十問荒雜當一如如是之際徒關紀綱曹囚奸吏處査問則似可區別此囚嚴囚以待處分
정조 15년 · 목
京畿監司徐鼎修以判府事兪彥鎬祿俸不爲領受馳啓敎以更爲輸送
정조 15년 · 강
分揀禁府都事李洛秀
정조 15년 · 목
刑曹啓言宣惠廳書吏文瑞圭張雲翔延忠欽劉光澤等所當嚴刑取服而旣有捧供以入之命請上裁敎以文瑞圭張雲翔等觀於初招之供渠亦不敢專諱手脚半綻而許多前後射利虐民之罪及今番假托藉買一款終不一一輸款萬萬狡惡卿等在司寇之職幺麼奸吏特敎査問如是漫漶捧供者國體所在殊涉未安瑞圭雲翔等除尋常箇箇各別嚴刑使之無敢隱諱均米移納條之以三兩七錢定價直在貢民猶是萬不得已之擧則忍於此數恣意偸食卽此一節可謂罔赦如許奸吏之罪惡現發者若不到底窮覈而痛懲都民何以資活乎再供如不得情用刑如不考察卿等難免重勘以此知悉至於均吏惠吏等當初捉來推問別無意義放送昨筵以奸吏外不干之下吏切勿連累逮捕之意下敎丁寧仍令政院別以此意言送於兼堂上則一二奸吏之懲勵足矣何必以此漢彼漢廣加蔓延乎若此則各供出一貢價事輒推一吏則一廳之騷然是豈罪其罪之義乎今此査治之擧出於爲民則吏亦民也此意卿等知悉査現文哥張哥兩吏外更勿推捉禁府所捧卽官之供荒雜莫甚無以領略原草供出給兩郞中誰某爲何條之當該亦爲査問以聞○因文瑞圭張雲翔更招敎以文瑞圭張雲翔之於虐民射利等奸竇連腸接肚同惡相濟者旣積有年所其蟊賊於貢人可謂一而二然今番當該則文哥甚於張哥文瑞圭遠地爲奴令配所道臣加刑一次發配張雲翔亦於遠施定配以謝都民貢市人卽官不待査問趙瑗爲最此則別下傳敎當有處分
정조 15년 · 강
命李秉模削去仕版趙瑗放逐李祉源汰去金文淳惠堂差下
정조 15년 · 목
因義禁府罪人李秉模等草供及刑曹罪人啓目敎以有司者之不能宣承朝令固其爲罪不輕況此惠堂乎以近密掌射賦則言外之對揚亦猶自別於人均廳移納之弊爲都民必欲捄而乃已初元綸音果何如年前特除市提另管移納穀貴之弊此人於此事一毫泛忽其罪尤有倍於人而癏曠僨事乃至於此今春預買事申禁之後別生奸弊莫之禁察甚至壯營米條卽朝家將欲有爲之一却權衡則忍於此縱吏虐民從以有假托勤奪之擧者除部減價與換布等諸般奸弊卽此一事焉逭重勘乎然觀於諸供或欲買而未買或襲謬而上下手犯一款似非本情惠廳堂上李秉模爲先施以削去仕版之典忠定之家不克肖似如此忠定有知能不掩泣乎衊穢難貸之罪豈不念屈法世宥之義而渠則染指之跡旣無摸捉此則爲其家反以爲幸下此罪犯不一而足當初若無渠之所請堂上何以乍許旅收乎該郞趙瑗放逐楊州地鄕里歸依忠定松楸至於僚卽雖有輕重之別何不攬止換布謬例亦不無循襲之罪該卽李祉源爲先汰去該卽之代今日啓下該堂則以吏曹判書金文淳差下
정조 15년 · 강
召見承旨徐邁修于誠正閣
정조 15년 · 목
予曰旣有他儒勸入之命則何至今無食堂設行之草記耶邁修曰似無入去之人矣予曰太學擧措寧不寒心乎設禁蓋爲其息鬧雖有此不得已之擧太學封章體貌何如則名以聲討無名無姓豈有如許不誠之事乎太學疏見却於門將空往空來於街路前所罕聞其貽累朝廷忝辱聖廟尤何如哉予於待多士之道豈或歇後而旣有懸法象魏則諸生之冒禁陳疏已難免犯禁之罪所懷之匿姓諱名亦焉逭不誠之失乎昨日處分之止於疏頭停擧亦出於重賢關之意也邁修曰太學疏之見阻實是未聞之事原疏旣未登徹則引義捲堂事理固然至若不書姓名亦出於急於登徹雖歸於循襲之科其所秉執懲討義理也豈容若是摧折至有他儒勸入之命乎且以諸臣言之其官則臺閣也其言則懲討也殿下不加包容有此竄配之命豈意有此過中之擧乎伏乞還收禁令諸臣竄配幷卽反汗予曰承旨所奏頗涉不緊矣
정조 15년 · 목
敎曰都承旨徐邁修推考
정조 15년 · 강
命武二所試官推考首差備官嚴治
정조 15년 · 목
敎曰試所摘奸宣傳官來啓觀之試所不嚴莫甚弄奸猶屬餘事武二所上試官爲先從重推考參試官推考首差備官令攸司嚴治
정조 15년 · 목
敎曰聖廟事體何等至重則觀入之命在於昨夜而尙無食堂設行之草記事體所在不容若是當該館堂從重推考雖令館堂替守泮宮豈可反汗前命乎以此意一體嚴飭館堂處
정조 15년 · 강
都承旨徐邁修陳疏自引經出賜批
정조 15년 · 목
疏略曰第今士氣之日益骫骳已爲識者之憂而以昨日事言之太學治疏義在懲討關係尤重而見阻於一門將抱疏徒還實是四百年所無之事則引義捲堂事理固然疏中循襲之失固宜開示匪怒之敎而遽下摧折之批至有他儒勸入之命臣愚死罪不能無憾且今番兩司箚牘誠不免貽羞臺閣而究其心則直出於聲討以我聖上優待言官之德乃反東竄西逐實非聖世美事至若捧納承宣之遠配亦涉過重伏乞幷卽反汗俄筵先收禁令之請自陷犯禁之罪不敢晏然在職冒入文字經出禁扄亟治臣擅離之罪批以尊聖廟待多士之本意予亦豈或歇後而懸法自在於象魏雖知捲堂之由於抱疏徒還不得已任之爾疏云云言則是矣諸生之冒禁封章替行三司之事亦豈曰無罪乎其他附陳諸條爾何營護至此承宣實病知其果然已令近地移配矣此疏不可例批而無論言之當否近來疏章中頗有條理深軫惜卵之義不施處分爾其勿辭察職
정조 15년 · 강
吏曹判書金文淳陳疏自引乞遞惠堂之任賜批
정조 15년 · 목
疏略曰惠局郞廳差出必於首望書爲字者自有商量高低故雖以大臣之尊信之不疑而已今於四郎廳差出之際都提調於一卽望書爲字於副擬流來格例到臣身而擺却此莫非臣人微望輕之致以此情踪豈可以堂上抗顏於惠局之任哉亟削臣所帶惠堂之職批以卽事向筵有酬酢在卿豈有深引之端勿辭行公
정조 15년 · 강
命罪人李書九移配砥平縣
정조 15년 · 목
京畿監司徐鼎修以蔚珍縣定配罪人李書九砥平縣過去形止馳啓敎以今聞李書九病勢勢難䟎程云以砥平縣更定配所事卽爲回諭
정조 15년 · 강
命狀啓還下送承旨推考
정조 15년 · 목
忠淸監司朴宗岳以年分事目祗受事馳啓敎以諸道則以同日祗受之故雖以一狀啓爲之本道則各日祗受祗受形止宜各啓聞政院之還下送豈成說當該承旨推考此意回諭
정조 15년 · 강
遞宣惠堂上金文淳
정조 15년 · 목
敎曰幺麼蔭郞差出豈可踰日乎惠堂疏雖賜批而兼堂以其有實官引嫌飭敎之下如是遲滯云儒生去就姑未出場館堂中兼管惠堂之任今姑許遞令兼堂郞爲擧行
정조 15년 · 목
義禁府啓言假注書李毅遠崔致祐洪樂安等原情泛稱遲晩請竝刑推得情敎以罷職放送
정조 15년 · 목
敎曰捲堂亦有體叚勸入亦有體叚朝廷凡事以體段爲重其出也草記其入也亦必草記此不易之舊例也再昨捲堂之後旣有他儒勸入之命則今至三日無一言皀白似此事體似此規式前所未聞重爲賢關之耻當該堂上從重推考朝食堂前使之斯速勸入雖除拜疏之儒此外豈無林林之章甫乎此專由於泮堂不能誠心招來故爲遲滯之致揆以國體萬萬未安朝食堂若不如例設行則該堂當重勘以此嚴飭該房承旨亦難免重勘亦令以此知悉
정조 15년 · 목
疏略曰惠郞四望分排大臣以副末擬書爲字者二望矣第前惠堂之引義陳疏出於重廉防則今臣慚悚與前堂無所異同飭敎連下擧行無路稽慢之罪無以自逃伏乞特降威罰批以卿其勿辭行公
정조 15년 · 목
敎曰當該承旨遞差
정조 15년 · 강
命戶判兼帶惠廳之任今姑減下本廳事務大臣主管
정조 15년 · 목
敎曰因筵奏有筵敎無異於定奪之事則如是引義誠過矣況實堂之許遞兼爲泮任之相妨則不必以此爲證然又思之度支劇務以兼管事撕捱則其所相妨與泮任等豈可一許一否乎戶判兼帶惠廳之任今姑減下該廳時無堂上本廳事務大臣自可主管且況貢價上下等事右議政之替行卽該廳規式郞官差代尤有別焉都提調卽爲擧行事言于該廳都提擧
정조 15년 · 강
命同成均金文淳加施越捧一等疏頭及諸儒生停擧
정조 15년 · 목
成均館啓言捲堂生進外儒生連爲申飭使之入來而終無一人入來者飭敎之下實無勸入之望莫非臣不善擧行之致誠不勝惶恐敎以本事豈儒疏之事乎設令試官有心越講臺諫猶不可齊發者玉堂已過矣況館學乎諸生之自輕如此故太學疏之體貌亦隨而不尊再昨處分出於深長之意在諸生道理但當仰體俯怍而已焉敢不麾而去招亦不來乎若以疏頭之停擧爲自引則諸生事可謂太迃矣京鄕之未及入於疏錄者不啻幾千百則屢次下敎之後連曰以空堂要作解停之欛柄寧有如許道理當該同成均加施越捧一等之典斯速勸入而觀光則不避食堂則却走者尤豈不寒心之甚乎兩所入場儒生不過數十人先自此儒生食堂事分付疏頭只一人停擧初意在於闊略諸生之擧措愈往愈悖客氣裁抑然後可以培養疏頭外疏色寫疏製疏諸生一體停擧可也○成均館以他儒生勸入後仍設食堂啓
정조 15년 · 강
許施湖西軍布參半代納之請
정조 15년 · 목
備邊司啓言忠淸監司朴宗岳狀啓有稟處之命矣今年綿農之失稔自可遙度而砲保係是軍需或參半或純錢以納則來頭事勢亦多可念就其中必裁量得中然後小民可以蒙惠軍門可以成樣淸州等二十三邑砲保價布則以本色上納各衙門各樣軍布折半以錢代納洪州等三十一邑砲保價布折半以錢代納其外各衙門各樣軍布請幷許純錢以納允之
정조 15년 · 강
命前判義禁具允鈺仍任知義禁具㢞許遞
정조 15년 · 목
政院啓言時囚罪人徐有聞沈象奎尹永僖等有捧口招之命而判義禁吳載純謂有情勢終不擧行萬萬未安請從重推考申飭開坐敎以所謂情勢果何情勢屢次飭敎之下焉敢若此乎此啓辭勿施當處分其委折爲先問啓因開坐豈可夜深酬應乎本職遞差前判堂具允鈺敍用仍任先開坐後謝恩知義禁具㢞許遞前望單子入之待下批一體牌招先卽進去
정조 15년 · 강
以趙心泰爲同義禁前望也
정조 15년 · 강
命李熺嚴棍後充軍李枝英嚴治李行舟等究覈得情文瑞圭等定配所抻送
정조 15년 · 목
刑曹啓言武二所所捉擧子李熺査問則以爲渠是洪州人而與量箭軍士符同十二步果以四十五步瞞告試所請依律端川府充軍敎以此後自試所弄奸移送者照律後草記事定式施行至於此武士聞是守令之弟而所爲若此尤爲痛駭令訓將除尋常各別嚴棍於慕華館後充軍也又啓言首差備官李枝英係是出身請移義禁府處之敎以當該訓鍊院堂上論罪載在節目則近來兵曹之不爲擧論極爲未安令兵曹此後依節目遵行事嚴飭首差備亦爲出付訓將嚴治而一所執頉擧子及首差備一體付之訓將擧行也又啓言卽接文科東堂初試二所移文則仁同幼學李行舟義興幼學洪日浩以借述換呈捉送故査問則俱以講生同接入場各自製書混雜一處及其呈券未暇區別日浩誤納行舟之試券先爲出來禁亂所謂以換呈至於此境云其所納供極涉粧撰請限己身降定水軍敎以更爲究覈期於得情也又啓言文瑞圭固城郡張雲翔長興府定配幷卽抑送而瑞圭則加刑一次後發配事分付配所道臣
정조 15년 · 강
遞承旨李晚秀以徐龍輔李敬五爲承旨尋遞敬五
정조 15년 · 목
敎曰左承旨許遞前望單子入之待下批牌招察任○敎曰當該承旨遞差
정조 15년 · 강
命來十一日輪對爲之
정조 15년 · 강
命富平等四邑還餉身布依陽川例爲之
정조 15년 · 목
敎曰諸道停糴代捧給災等事已有措辭判下於年分事目者當一委之道伯而向因水浸處摘奸知其被災實狀之挩近所無其後別遣史官慰諭陽川民人等俾各特以奠居今則秋序向闌滌場在卽其所蠲恤此其時也然而稍待者道伯行部之反面也今因還朝詳問民情與前聞不爽趁今別有處分可兌於催科之困督陽川被災尤甚面里民人之最尤甚之次之類新還餉身布分等蕩減停退自當依前下朝令擧行而雖於不入停減秩者必難如例懲納此類則還與布三分二停退城餉捧留事分付陽川則便一滄桑雖用拔例之典如富平金浦衿川高陽等沿江邑面里之被災尤甚處與陽川雖有多寡之別災處民情則其所遑急聞道伯言果一般云極濟之政豈可一爲一否右四邑勿拘面里分等之恒例一面一里之中另抄精査依陽川例爲之停減數爻亦不必拘於三分二雖折半以下令道伯從便折衷排比俾無一民向隅之歎事令廟堂行會
정조 15년 · 강
命領府事徐命善病患加送藥物
정조 15년 · 목
醫官洪履福書啓以爲領府事徐命善夜來病症益沈故人蔘煎用而主家以爲王人久留不勝惶悶云矣敎以加送藥物着意不離看病
정조 15년 · 강
命時囚尹永僖徐有聞勘律沈象奎削籍洪樂游勘處
정조 15년 · 목
義禁府啓言尹永僖沈象奎徐有聞等嚴加盤覈遂條對賁永僖則當初越講旣出渠手而致今面賁一辭粧撰萬萬痛駭象奎之講席酬酢有聞之捧單與否漫漶納招終不直陳請上裁敎以對賁之肯綮在於酬酢與受單之是實是虛而已日時之差早差晚受傳之或面或替初不關於憑覈之本事則沈象奎酬酢事永僖則曰以二更三更分象奎則曰以夜漏將撤時互相爭卞終不歸一者象奎所爲可謂欲巧反拙二三更之於撤漏時無異於五十步笑百步則渠何斷斷於日時早晚而酬酢說話不能別白卞正乎永僖之言渠果聽之則是爲渠與永僖同去就之關捩渠何敢問東答西乎徐有聞受單事永僖則曰以是時送單於有聞有聞則曰以修正傍目時始見於堆積中各主渠說尙無一屈卽傳與未卽見竝姑勿論有聞之見單如在於翌夕永僖徑出之前則其爲罪固一般而兩囚所供緊處無不漫漶衍語極意唼唼都是題外沒模稜之說卿等名以獄官豈敢以似此不成說之供肆然捧入乎爲先從重推考更良反覆嚴問期於究竟又不一一直招卽與永僖對賁卿等亦必出意見發問待出場仍爲議處以聞又啓言尹永僖沈象奎徐有聞等屢度盤詰則各主前見全事發明大體論之象奎則旣聞申潗昌赴不卽索問而致討者極爲可駭有聞則渠旣知之不能聲討難免緩忽之罪竝照律重勘尹永僖旣知逆孼昌赴至有捧講之擧關係至重有難輕議請上裁敎以兩次對賁互相舌鬪雖無別白立判之跡大體則綽可區別若論三囚之事件尹永僖之被誣卽用意越講一事而諸試官中渠獨先捧講後考單則此不但爲渠昭脫之左契考單見名之後旋卽問策於沈象奎者尤足以優有辭矣今則爰辭謄在王府玉石自可分卞沈象奎徐有聞之罪前此判付旣詳言而見今渠供有聞之書札事在於考單發言之後則聲罪永僖未必十分歸之敲撼而向後事端由渠未承批辭疏之越格謄頒則渠之要免緩討之謗干囑承宣釀出葛藤之罪焉敢逭也象奎更招依舊是漫漶而永僖之向象奎說道固分明則永僖之言豈可謂之無是乎永僖渠雖白脫於本事書札事受侮比諸捧講事被誣輕重果何如則伊時經出疏不爲竝擧而預遏自取納履之嫌不可全然無飭以此罪勘律以分罪擧行有聞對諸試官所言之事不問於永僖者年少者處事何乃不直乃爾旣不聞之則又焉敢攙入於辭疏句語乎究其有心無心永僖果有心乎渠果無心乎於是乎公私罪不難決亦爲從重勘律以私罪擧行象奎脫與不脫不分明要之永僖無礙行世則渠亦當無礙行世而已況同是被謫而有聞則二日餘赴謫二日餘就囚而渠則翺翔於永平金化之間去遲來滯惟渠所欲究厥情狀節節痛惡事當還發配而渠有曾祖母祖母之篤老雖赴配法典所拘自可旋宥殊非核實之政定配依法典收贖永削於仕籍之案俾不與閣銜抄啓之列有聞旣如是勘決則洪樂游不可獨置之竄謫亦以告身盡行追奪私罪勘處
정조 15년 · 강
勘放時囚沈象奎等
정조 15년 · 목
義禁府啓言罪人沈象奎定配依法典收贖康翎縣定配罪人洪樂游杖一百收贖告身書行追奪尹永僖杖一百以公罪收贖徐有聞杖一百收贖告身盡行追奪請放送允之敎以如有功議各減一等徐有聞沈象奎洪樂游功議勿論也
정조 15년 · 강
遞應敎李義弼副校理申馥李晴修撰韓光植副修撰朴奎淳以尹永僖爲副校理
정조 15년 · 목
敎曰在外及未肅拜玉堂許遞前望單子入之○敎曰如渠幺麼新進爭閧之事何必屢煩辭敎而朝廷擧措先觀事面三司齊起館學又出尹永僖於是乎在䵝䵢難明之科一夫不獲惟有推納之戒況惜才奬拔之尹永僖乎昭脫之事端悉言於對賁之諸供判付已有勘處今若任渠閑遊不卽收錄是豈近日屢勤酬應之本意乎副校理尹永僖卽爲牌招察任俾廷臣知人無橫罹之冤世無誤枳之類
정조 15년 · 강
命副校理尹永僖鎭安縣監除授今日內越江
정조 15년 · 목
因永僖牌不進敎以前望點不非謂別般奬勞意在於人其人旣欲人其人則宜施終始之恩造衆論之彈墨未乾則雖十招豈可一伸前出應乎副校理尹永僖鎭安縣監除授除朝辭敦義門留門今日內越江後令畿營狀聞事分付時縣監遞付京職
정조 15년 · 강
以李義鳳爲應敎金方行爲副應敎吳泰賢尹序東爲校理李晴爲副校理沈能翼李貞運爲修撰申獻朝金翰東爲副修撰前望也
정조 15년 · 강
命試所禁亂官李鎭熙拿處該羅卒照法嚴治
정조 15년 · 목
因文二所應辦貢人弊瘼摘奸書啓敎以飭敎之下焉敢昌犯有此科外討索貢人之擧乎當該禁亂官不可以推給容恕拿處該羅卒令刑判名別嚴刑照法嚴治事分付
정조 15년 · 강
命科場弄奸擧子李熺更加査探
정조 15년 · 목
訓鍊都監啓言武二所科場弄奸擧子李熺首差備李枝英嚴棍懲勵一所執捉擧子柳和中首差備黃致範一體捉來而和中以爲渠之所犯渠亦不知而以黃字擧子呼名入場之後爲應射受弓於先射人李東鉉處之際捕卒驅逐致此所遭云首差備多般鉤覈則和中乃以李東鉉代射爲言故東鉉捉致對賁則非但東鉉之極口稱冤東鉉伴射丁寧之意立證於招問以此推之和中之不爲代射別無可疑旣已被捉不敢擅便與黃致範狗留捧供以入敎以然則柳和中黃致範分揀而卿之論理草記極爲嘉尙矣若此則李熺所犯亦果十分無疑乎卿其更加査探如有疑端具由草記也
정조 15년 · 강
命水原武士朴師級等直赴會試趙巖等直赴殿試
정조 15년 · 목
敎曰去七月朔水原武士柳葉箭入格閑良朴師級元仁圭以上邊三中直赴會試去八月朔水原武士帿箭貫革入格閑良趙巖安萬亨以上貫一中邊三中具允昇邊四中以上直赴殿試金希大貫二中邊一中直赴會試
정조 15년 · 강
命李行舟等除刑充軍
정조 15년 · 목
刑曹啓言李行舟洪日浩更爲究覈則行舟以爲將欲呈券之際日浩尙抱空券同接之誼有難恝視果使日浩替納渠之試券仍爲製呈云日浩以爲講則粗習製則全昧向方見行舟之已爲圓篇懇乞相救云初旣隱諱今始吐實究其情狀萬萬痛惡請竝嚴刑後降定水軍允之敎以明經生與製述生有異亦與閑雜人率入之謬習稍間除刑推充軍也
정조 15년 · 강
命工曹正郞姜世揆承文判校李尙運與未付諸司郞相換
정조 15년 · 목
承旨李翼晉啓言翰林上下番俱空兼春秋二員今方替直而工曹正郞姜世揆承文判校李尙運在外無以備員合有變通故敢達矣敎以事勢旣如此則與未付諸司郞令該曹口傳相換宗簿正亦是例付之窠一體口傳差出以爲推移備員之地也
정조 15년 · 강
遞差承旨徐邁修徐龍輔李翼晉
정조 15년 · 목
敎曰一自陳疏承批之後至今不爲仕進今日藥院日次問候旣書其名本院則又不仕進都承旨徐邁修遞差又敎曰今日承旨之無端不爲仕進者意謂只有都承旨一人取見仕記左承旨亦然亦爲遞差昨日尹永僖留門出送時定送院隸則尙無皀白當該坐直承旨李翼晉亦爲遞差
정조 15년 · 강
命災民停糴詳査量給
정조 15년 · 목
全羅監司鄭民始以被災民停糴詳査抄出擧行馳啓敎以昨於畿伯還朝登筵也以田災量給還布停減之眩於擧行有所奏意或他道亦然觀此狀辭剖柝分明自此湖南一道庶可以弛心湖西嶺南介在於本道傍近須令往復停當無或有此然彼不然之歎爲民一念不敢晷刻少解深夜呼燭更勤飭諭嶺湖兩道之若或未盡領會有參差不均齊之弊則完伯難免獨善之責卽自本司嚴飭行會
정조 15년 · 강
命諸道舊還竝停退
정조 15년 · 목
全羅監司鄭民始以年分事目判付祗受馳啓敎以觀此狀辭可謂先獲大抵水浸諸邑旣遍一道則今云餘邑數少竝督亦難者道伯之說誠得宜湖南舊還一竝停退事分付水浸之被損嶺甚於湖湖旣施矣嶺當一視嶺南舊還亦竝勿懲王畿民產其所顧見豈後於他道畿邑舊還餉亦爲停退事兩道道臣處卽爲行會外此諸道舊還之應在停退邑外可竝停退處道名量宜區別待明朝稟處事言于左相
정조 15년 · 강
許施湖南軍布純錢代捧之請
정조 15년 · 목
全羅監司鄭民始以道內綿農被災孔酷軍保布限明秋純錢代捧馳啓湖西代捧之請則付之廟堂酌量稟處而本道道伯是出入掌賦之地者經費關係必當熟科而其請如許民勢可知旣知其民勢不許所請是豈日前判付中一委而勿疑之意乎依狀請一竝施行此乃欲使南民無絮而忘其寒也常賦猶如是許代則下於此之綿納無論京外萬一依舊徵督共可曰國有紀綱乎又或當豪都執營邑遏路使都下綿貴如金如前次嶺南之爲則唯此急於益下卽許代錢兩便於遐通小民之苦心亦豈不太相反乎此意竝以分付道臣處
정조 15년 · 강
命滌場前農形這卽陳聞
정조 15년 · 목
平安監司洪良浩以義州等邑非時雨雹龜城等邑差早霜信楚山雨雪尤有傷稼民事可悶馳啓敎以滌場前農形這卽陳聞俾無始勤終怠之歎事嚴飭分付
정조 15년 · 목
義州府尹李東郁以鳳城甲軍將卒自彼邊陸路發向水上今月望前巡檢大國人出來馳啓敎以彼人則水漲之時或有偸䂨之奸弊沿江上下前後巡檢若是其勤勵而我國則邊禁解弛彼反以我國四郡拱抱之木徒爲偸䂨之資而莫之禁焉揆以國綱寧不寒心以我國禁弛之故彼人替行我國邊倅之事如許邊倅將焉用哉自本司各別嚴飭道帥臣處俾有實效
정조 15년 · 강
命羅將秦春起等永屬驛奴
정조 15년 · 목
刑曹啓言討索貢人之羅卒照法嚴治事命下矣羅將秦春起等各別嚴刑一次後秦春起連山縣平川驛梁益大松禾縣維安驛金大與旌善郡餘良驛李聖甲黃澗縣新與驛徒三年定配請押送敎以渠輩分配各邑徒有討食之弊畿內殘驛永屬驛奴事分付畿伯也
정조 15년 · 강
召見江華留守柳戅于誠正閣
정조 15년 · 목
辭陛也○予曰本府是係保障重地務盡對揚之道毋負朝家差遣之意也予曰到任當在何間耶戅曰今日出宿門外再明當到任矣
정조 15년 · 목
敎曰都承旨持此書題與弘文提學偕往泮宮儒生試取以來○以鷄犬各識其家爲排律及賦題
정조 15년 · 목
予命弘文提學進考試券敎曰九日製排律居首幼學南鼎寬賦居首幼學李衡求直赴會試排律之次進士任希復幼學尹寅植賦之次幼學李秉祚各給二分排律科次初爲高等因全句落廉或三處違廉雖不得不置之違格而句作多有可意者遺珠誠可惜進士李敬參幼學李英玉特賜紙一卷又敎曰入格儒生待明朝待令
정조 15년 · 강
遞承旨尹履相趙鎭宅以李祖源李洪載尹東晚鄭益祚爲承旨尋遞東晚以閔台爀代之
정조 15년 · 목
敎曰仕記之懸病傳旨之違牌書入看作能事仕記修正及傳旨捧入承旨幷許遞與未差之代前望單子入之待下批牌招察任○政院以東晚在外啓請下諭敎以許遞前望單子入之待下批牌招察任
정조 15년 · 강
遞差承旨李洪載以尹弘烈沈煥之李敏采爲承旨
정조 15년 · 목
因洪載牌不進敎以近日承宣仕進則懸病牌招則違召此承旨亦其中一人遞差又敎曰承旨前望單子入之待下批牌招察任
정조 15년 · 강
命兩道舊還一體停退
정조 15년 · 목
備邊司啓言嶺南京畿舊還依湖南例停退外此諸道應在停退區別稟處事命下矣湖西一道介在畿甸湖南之間而其所被災無甚異同關東一道惟田穀是業而積遼早霜成實難期兩道舊還一體停退恐爲得宜兩西及北路較諸五道足爲優勝此三道請姑勿擧論允之
정조 15년 · 강
命承旨閔台爀上疏還給本職遞差
정조 15년 · 목
疏略曰豈有如尹永僖之萬萬絕悖者乎劇逆之子肆然赴講苟有秉彝之心只當嚴辭峻退而乃反密密扶護揚揚越送究厥心腸卽一劇賊窮凶情節莫逃天日金吾對賁語屈之狀十目所覩則嚴覈得情快施當律卽有國之常憲而勘放之命不意遽下重之以玉署淸銜善地墨綬殆若有功酬勞者然本院初不封繳晏然書頒金吾議讞宜有曰殺之義而遽然奉行喉舌之地執法之官乃如是乎臣於此不勝驚瞠駭痛伏乞收還永僖官職亟從三司之請明正典刑○敎曰旣有禁令則金吾之擧有司之職固然至於承宣遞去之後無難侵斥以此以彼萬萬駭然原疏還給本職遞差捧納承旨亦爲遞差
정조 15년 · 강
都承旨李祖源陳疏自引賜批
정조 15년 · 목
疏略白伏見前承旨閔台爀疏本以尹永僖勘放時禁堂之不爲論斥辭意嚴峻誠不勝慚悚之至臣職忝按獄之末目見非常之擧而時値深夜促敎荐降遂至奉行壞法溺職罪合重勘伏乞亟降威罰批以卿其勿辭行公
정조 15년 · 목
以洪仁浩爲大司諫李太亨爲校理朴奎淳爲修撰李時秀爲禮曹參判洪檢爲兵曹參判李東泰爲同義禁李命植爲藝文提學
정조 15년 · 강
命科場干犯人沈鎭等從輕重懲治
정조 15년 · 목
訓鍊都監啓言充軍罪人李熺作奸情節査探則失人沈鎭爲李熺募得軍士秋岳同岳同又締結各人而孫順起爲名漢熺之應射時冒入場中爲其內應岳同下往都廳逐出量箭軍士挺身拾箭以十二步所射報以四十五步終至現捉各招明白眞贜畢露熺則充軍次還送秋曹岳同亦是秋曹囚推者故今方一體還送沈鎭韓貴奉孫順起請從輕重懲治允之
정조 15년 · 목
訓局以濟州出身洪汝直謹依傳敎本局哨官差下之意啓敎以濟州人上京者此外又有幾人與此人卿其招見如有可合收用人草記也
정조 15년 · 강
禮曹以大臣以下收議啓
정조 15년 · 목
該曹啓言依判付辭意問議于大臣仍又收議於僚堂刑官則左議政蔡濟恭以爲今此黃鍾五之娶李女也旣婚書納彩二月結婚亦行新禮則其間鍾五當以待妻鍾五之子當以母稱之鍾五之子婦當以尊姑喚之其倫紀之重爲何如哉降妾之言始發於六月新禮之日於禮所無於理所不當降妾一款非所可論使鍾五保夫婦之論男子居外女子居內於鍾五何累之有乎迷見如此伏惟上裁領敦寧洪樂性領府事李福源病未獻議參判洪秀輔以爲黃鍾五娶李女也旣已納幣爲妻則今於屢朔後私自降妾有關風化至於新禮之省略專出於嫌閥之意都不成說朝家處分恐宜扶倫敦俗而已云參議李義弼以爲私自降妾有乖經法據禮歸正恐合事宜云刑曹判書金尙集以爲降其稱號畜之以側室者誠一世變朝家處分但當重其大倫而已云刑曹參判徐有大以爲事係倫常恐不可輕議云刑曹參議安廷玹以爲只拘地閥之分不顧伉儷之義大關倫常臣意則黃鍾五李命裕等相爭之端有關倫常而此路一開流弊難防在聖人造倫之化宜有所立法嚴防旣有大臣諸臣收議之命有非臣曹擅斷請上裁敎以朝廷所以決此案蔽一言曰倫常二字黃鍾五與李女委禽合卺之初卽鍾五及鍾五之父之子之子之妻爲夫爲舅爲子爲婦天倫人常已定之日今以地閥之不愜議到於降稱爲妾幻父子夫婦舅姑之名位卽夷俗之所耻爲焉以堂堂禮義之邦行此黷化斁典之事哉鍾五後妻李女一循已定之天倫人常施行事兩隻處分付左相獻議中男子居外女子居內何累於鍾五云云爲鍾五地者至矣大臣樂欲成人之苦心足令人感服而朝家過慮還在此一句若使鍾五謹守內外之分限或忽宛轉委曲於處變爲常之除則其爲干和一也於是乎大臣未免辭未達意亦不可令鍾五知此鍾五妻父李命裕段婚班所貴敵已則奏楚匪耦而不求朱張以下者此非踰濫而何初意在於復其倫常治其踰濫取考原情與士族結姻始自渠之祖先凡爲十三名家則有難獨加之罪此意竝以本曹相考施行
정조 15년 · 강
推大司憲趙宗鉉執義林道浩掌令朴瑞源鄭弼祚持平韓永逵獻納李庚運
정조 15년 · 목
政院啓言臺啓姑停一從其呼望而書入自是不易之例兩司合啓中會遂事昨日申後兩司吏以姑停呼望本院則依例書入仍爲頒布矣今日詣臺諸臺又復呼望故問其委折則以昨日姑停非諸臺之所知乃下吏之誤傳臺啓何等重大而諉諸下吏有此做錯行公諸臺請竝推考允之
정조 15년 · 강
兩司合啓自引賜批大司憲趙宗鉉執義林道浩掌令朴瑞源鄭弼祚持平韓永逵獻納李庚運
정조 15년 · 목
合啓以爲昨日傳啓之時以會遂漂還間姑停事有所下敎而臣等未見文跡不敢遽停以退後相議停當之意仰對矣喉院不待諸臺之言付標入啓事涉經先請當該承宣從重推考批以承宣事故停呼望由於兩司吏之來告則不察之失在於卿等況政院則知此格例之故昨日擧條中不書名字云以此以彼不可例批卿等從重推考○再啓以爲以會遂故停事略陳請推喉院矣及承批敎責之以不察至有重推之命第昨日做錯雖緣下吏之不知啓體有此誤着而姑停一事若非承宣之催促不待臣等之言渠何從以得聞遽有此呼望之擧乎喉司不知自引反以諉諸下吏等語容易加之此承宣之所不可爲而抑勒爲說乃至於此莫非臣等自侮之一端其爲貽羞當復如何請遞臣等之職批以勿辭亦勿退待
정조 15년 · 강
政院聯疏自引賜批都承旨李祖承右承旨李亨元左副承旨李敏采同副承旨徐榮輔
정조 15년 · 목
聯疏略曰卽伏見兩司聯啓以院啓請推大加疑怒至有譴削之請又以輕侮臺閣操蹤疏啓等語張皇臚列臣等何敢以其言之太不稱停有所晏然乎且以見阻喉院爲辭何其擧措之多眩耶此莫非臣等不能見重之致亟許遞改以存廉防批以卿等勿辭行公
정조 15년 · 강
右副承旨洪義浩陳疏自引賜批
정조 15년 · 목
疏略曰伏見兩司聯啓以院啓請推事大加忿怒盛氣臚列臣於是不勝危怕臺啓之姑停與否初非喉院之所知則促令呼停不近事情安有非臺言而吏自擅呼之理乎旣已呼之則爲喉院者依例書頒而已臣旣遭非理之斥晏然在職非所可論亟遞臣職批以爾其勿辭察職
정조 15년 · 강
命諸承旨牌招入直
정조 15년 · 목
敎曰諸承旨俱非昨日坐直辭疏過矣牌招入直
정조 15년 · 강
配劉孝哲于韓山郡
정조 15년 · 목
刑曹啓言劉孝哲嚴覈則以爲飭酒渠家仍往貞洞近處欲買生梨於隅廛因價高使酒掠奪數枚互相爭詰一場酗鬧云凡白晝搶奪者杖一百徒三年依此律決杖一百後韓山郡定配卽爲押送
정조 15년 · 강
召見輪對官于暎花堂
정조 15년 · 목
予曰冬至正使觀象監提調入侍也冬至正使金履素觀象監提調徐浩修進伏予曰有何可稟之事而來待耶
정조 15년 · 강
命赴燕時公用不足數以關西公貸中推移
정조 15년 · 목
正使金履素啓言赴燕時公用銀六千兩例自帽稅條取用而近來象胥輩因公貸用之事自朝家以公貨推移充數以爲次次備報矣今番則不足比前稍減而公用一款係是不得不取去者故敢達不足數二千六百七十兩以關西公貸中請依近例推移以去從之
정조 15년 · 목
觀象監提調徐浩修啓言屢伏承聖敎以八路日出入與節氣混用京都時刻大是鹵莾不可不釐正爲敎見今陽復隔月頒曆不遠自壬子爲始請編載頒行敎以曆書至重至敬之事也旣有印頒之法則獨於道里遠近不爲區別其日之出入節候早晩者甚是未遑之擧假令立春之子刻界分關係尤緊自今年頒曆添書印出也
정조 15년 · 강
許施雲觀課學諸條之請
정조 15년 · 목
觀象監提調徐浩修啓言本監命課學釐正中原料六窠番布五疋取才料二窠比舊稍優天文學旣有四十五朔一遷之兼敎授地理學以十五年一遷之兼敎授每朔所受番布亦是渠輩所願至於命課學則精選七人且得四十五朔出六之兼敎授遷轉東班則庶可爲聳動之方自今三學輪回之兼敎授一窠專屬命課學每四十五朔出六遷轉地理學番布每朔五疋亦爲復舊請令該曹磨鍊從之又啓言命課學之釐正專爲國家大事諏吉之道則關係至重賞罰不可不兼行以推擇日官姓名書啓以驗涓擇之能否至於屢錯而終不可勝任者請自本監草記刊汰從之
정조 15년 · 강
命諸道各項新還區別停退
정조 15년 · 목
敎曰向於度支年分啓目首擧停糴二字頒示諸道者以歲末停捧之實惠未究徒作無告之受困也近聞筵臣之言諸道擧行各有參差停糴之令只及於有田土被災已施恩澤之類不能遍及於其外眞個無告之小民而更待歲末停捧之特敎云誠如是說與本意太相反俵災與代捧旣皆專委道臣更宜闊狹則獨於停糴一事看作兩件者殊違先甲之頒令令廟堂枚擧此意申諭諸道就各其道內一依分等第次民情事勢當年各項新還區別分數停退俾無欺吾民之弊
정조 15년 · 목
政院以在學在外啓請下論敎以許遞
정조 15년 · 강
命御眞圖寫添錄譜牒稍徐
정조 15년 · 목
政院以宗簿寺提調韓光會有稟達事來待啓稟敎以今聞宗簿請對之事以御眞圖寫後例有添錄於譜牒之規也然於本事不欲張大則添錄一款稍徐亦以此意分付
정조 15년 · 강
飭諸臺占便之弊
정조 15년 · 목
政院以臺諫有闕政事啓稟敎以當日爲之諫長有實故與被論臺臣許遞今日政以在京無故人差出昨日兩司擧措未免自求釁過於無可執之事先疏後避跡涉强覓大抵諸臺之逐日詣臺卽臺閣三百年故事今幸修復舊典在諸臺可謂與有榮矣諸臺亦當效故人不諱敢諫之風夙夜靡懈待漏造朝而已曾未幾日占便爲事事之寒心莫此爲甚昨日避批之循例書下亦慮其似此之弊則今日違牌其可成說乎傳旨竝勿施仍以前牌嚴飭
정조 15년 · 강
遞刑曹參判徐有大
정조 15년 · 목
敎曰劇務相妨禁將本職詞訟之任許遞今日政差代
정조 15년 · 목
以李義弼徐有成爲承旨徐龍輔爲吏曹參議徐有成爲大司諫李顯道爲正言李時秀爲工曹參判申光履爲左尹李祖承爲刑曹參判
정조 15년 · 강
忠淸監司朴宗岳陳疏自引賜批
정조 15년 · 목
疏略曰諸道癘疫死亡民人漏報守令自首事命下矣本道此病大熾死亡相續另飭列邑間十日報來至七月而寢息後乃至臣凡三度馳啓而以其數爻之夥然恐必驚動天心故不敢據實畢陳矣事君無隱臣人之大節也臣旣不能悉陳事實是無大節也況今成命之下厭然自掩而推諉於守宰則欺天罔上重犯死罪究厥罪犯臣實爲首伏乞亟降威罰焉批以卿則推考勿辭察職
정조 15년 · 강
兩司聯疏自引賜批大司憲趙宗鉉執義林道浩掌令朴瑞源鄭弼祚持平韓永逵獻納李庚運
정조 15년 · 목
聯疏略曰卽伏見承旨洪義浩自明之章不勝慨惋也臺啓本自體重一日之內旣傳旋停初無其例喉院豈不知此而急於擧條之修入至有府吏之催促有此㑬錯之擧其責果在於諸臺乎承宣乎臣等名以臺閣受人踏藉無復餘地以此情踪無面可顯察臣等危蹙之情治臣等逋慢之罪批以卿等勿辭行公
정조 15년 · 강
命減今日常膳申求良規之言
정조 15년 · 목
敎曰夜有微雷之警朝登雲觀之單予則邈然未聞知時非就寢響未諦聽都綠誠意或忽於造次苟使對越一念莫或間斷則雲觀所聞知者予豈不聞知乎此所以反省悸恐有倍於聞而知之在前冬雷若在數日之內則常膳不減藝箴不求者以辭敎之頻複反涉於瀆䙝也而今以不聞知爲責躬貶已之端故事之其然不然不須較論令廚院減今日常膳申求良規之言於言責論思之地俾各知悉對揚
정조 15년 · 강
命篆文儒生數人抄啓
정조 15년 · 목
因承文院篆文儒生抄啓別單敎以觀此抄啓使之書進來頭成就則其進姑不可量而以今所見不若前書之爲初仕者遠矣其可合數人使之抄啓
정조 15년 · 강
政院議啓陳勉賜批左承旨李亨元右承旨李義弼左副承旨李敏采右副承旨徐有成同副承旨徐榮輔
정조 15년 · 목
議啓以爲日昨隱隱之響上天之警告也未數日靑臺之報又至其聲也尤微其動也莫聞而第伏念應天之道弭災之要不外乎一箇實而已不睹不聞之中以實心而持之一日萬機之間以實政而行之深軫乎以實不以文之義以答仁夭諄複之眷是臣等區區之望也批以所奏好矣當留意
정조 15년 · 강
玉堂聯箚陳勉賜批副提學閔鍾顯應敎李太亨校理尹光普副校理閔昌爀李杫永修撰金熙朝副修撰尹致性韓光植
정조 15년 · 목
聯箚略曰前夜之雷隱隱甚微靑臺之報才上減膳之敎復下夫人君之道亦一天也雨露霜雪各隨其時必又雷霆以震蕩之以爲喚醒耳目鼓動精神之資以是而言則當此遇災驚懼之日聖心之所當加勉者豈不在於舊勵二字乎凡於政令之間絕去因循姑息之念赫然奮發飭勵群工以至衆弊悉㭕百度惟貞則今日之雷安知不轉移之大機哉伏願觀乎荐雷之象深軫修省之義以盡消災之道焉批以實猶是誠天道也人之道也無是無物卿等拈出此義欲爲剖柝甚好矣當留意
정조 15년 · 강
憲府聯啓論時弊賜批大司憲趙宗鉉執義林道浩掌令朴瑞源鄭弼祚持平韓永逵
정조 15년 · 목
聯啓以爲各道都事設置法意何如而挽近以來每以遐方人差送見侮營邑已極駭然以差遣者言之一出之後無他歸宿不免作散之窠其爲矜惻莫甚請特命選部必以侍從通擬以重外臺之體以寺奴婢事言之行會釐正者亶出於老故徵斂隣族侵漁者一竝蠲減之盛意而近聞除減者絕少虛錄者甚夥關牒相續邑各爲弊推覈多端吏綠爲奸至殘者散而之四稍實者決以性命云景色矜惻足爲干和之一端請令廟堂嚴飭各道伯査出重勘批以第一件付之銓曹稟處第二件事令廟堂各別嚴飭俾無來頭現發抵罪之弊
정조 15년 · 강
司諫成德雨上疏請黃鍾五亟施遠竄賜批
정조 15년 · 목
疏略曰臣素以目疾便成廢人風眩竝作眼視益昏以此病狀實無從仕之望伏乞亟削臣職焉黃鍾五事爲世變之大者也臣聞李敏行者素有饒財之名京華士夫或有餌其財賄而與之結姻者多矣今此鍾五之娶婦其家安知不出此意而及有降妾改娶之訴者亦安知不由於意慾之不滿而然歟臣竊觀大臣禮臣臺官刑官之啓雖幸倫紀之得正而獨於鍾五反無加罪之請臣爲之訝惑也其在扶綱敦敎不宜止此而已臣謂鍾五亟施遠竄之典斷不可已也批以以李敏行之饒財黃鍾五之見餌等語盡意臚列者太近於齪齷旣爲鍾五及李女纔復倫常反又以如此如彼之目加之於其父其夫或治或竄則女也偏性素難周通萬有一冤其事端之由渠矢心自靖何異於召人而閉門乎此所以大臣發何累之議判批中添及委曲宛轉等句語者況於鍾五聲罪乃爾則外此十三名家子若孫向爾當如何看靜念頭緖爲爾甚可怕爾其勿辭察職
정조 15년 · 강
判下成烈等山訟査啓
정조 15년 · 목
京畿監司徐鼎修以成烈與金鳳來所訟山地査實馳啓敎以成氏卽愼氏之外孫而愼氏於本陵卽私親也往左溫陵追封之時先朝筵敎旣如是丁寧且況思陵局內海平家諸鄭墳冢事又豈非成山禁護之左契乎鄭山之在數十步內者如例禁養則過百步之成山任其樹根之纏縈者事面之萬萬不當姑無論神理人情本無間然則伏想溫陵陟降之靈必有垂惻於是矣旣聞之何可如前鞠茂不念以陟降之思爲思之義乎年前愍懷墓傍故議政姜碩期家冢地之昵密亦若思陵之鄭冢溫陵之愼成諸冢而不封不樹加之極目蔓荊行路墮淚特命地方守令除而治之封而築焉況今本陵事體之尊嚴豈比於墓所則使其私親內外家山地不能守塋者豈非無謂之甚者乎嚴飭陵官及該邑倅拔去樹根定給步界而望祭處所之遠近亦令一依思陵附近處鄭山例爲之修治後令道伯定道內守令爲獻官設祭於成愼兩冢中爲本陵至親之墳山而祭文令藝文館撰送若此則本陵宜告事由仰伸慰怡之禮亦自本曹擇日擧行環區之片土隻地無非成山也愼家之入葬猶有主客之別則無論盜賣與否賤隸之偸占民習可惡斯速掘移以此判付謄給成哥處俾作來許徵信之資又因李廷岳山訟査啓敎以向筵始知事實大抵山地雖有主客而任他許多年所到今一草一木無非大臣之養護者則主客自主客訟理自訟理大臣之廣播松子於彼隻之冢傍此亦由於冢主無來禁之事而然亦豈曰非理乎然樹木蟠屈成林蓊翳則爲厥子孫者必欲開除亦不可謂歸之法外分付山在官量宜定給步數此後各自守護無敢更鬧若或更鬧勿許聽理而大臣身後之計亦在此地云爾則朝家之如是決給事體卽然此意幷以分付兩邊
정조 15년 · 강
命昨日停糴傳敎中句語改書出
정조 15년 · 목
敎曰昨日停糴傳敎中多不分等遍及於道內之句語以只及於有田土被災已施恩澤之類不能遍及於其外眞箇無告之小民而更待歲末停捧之特敎云改書出
정조 15년 · 강
放時囚林宜馥保放申光河
정조 15년 · 목
敎曰時囚罪人林宜馥放送○因光河囚單子敎以保放
정조 15년 · 강
正言朴崙壽上疏陳勉仍論趙明鎭貪饕賜批
정조 15년 · 목
疏略曰當此收藏之節連有隱轟之響仁天之警告若是丁寧而責躬求助之敎足以爲上格天心此誠轉災爲祥之一大機也臣竊覸殿下臨御以來萬機之酬酢不過文簿之瑣細庶務之裁決不出格例之陳陋經遠之圖未聞姑息之病漸痼苟究其本則亦出於聖志之不立請自今益勵奮發以爲樹立萬事之本焉奢者儉之反也侈者節之反也今日之奢侈亦已甚矣閭巷之奢濫無度搢紳之儉約絕少伏願益勵聖志丕昭儉德近日以來三司惟以含默爲時體甚至懲討之擧上下相持只傳故紙設禁之法在昔未聞連箚諸臣相續於嶺海封章多士彷徨於道路景色愁阻聽聞駭愕伏願虛心察理翕受敷施今年穡事田穀專無結實木花只有空莖臣未知何以卒歲何以公稅今我殿下一念民國災結不用比總而優給還糴不待歲末而停退以至於綿田給災身布代錢無不許施八域窮民庶可安堵而顧今貪風日熾奸贜狼藉以關西言之至於趙鎭明之貪饕不法西來之人莫不唾罵而身爲道臣掩匿不報使平壤之民至今曰國無法焉如此之類終逭當律則民何以奠居乎臣謂鎭明拿問嚴覈掩置道臣施以讉削之典斷不可已也批以諸條陳勉欲歸之於袞闕當留意趙鎭明事貪饕不法旣如彼聲罪竝與匿不報之道臣請勘揆以國體不可不嚴覈得情趙鎭明令該府卽爲拿來嚴囚開坐捧招以聞當該道臣當待決末處分矣
정조 15년 · 강
遞判義禁吳載純同義禁洪檢李時秀李亨元以具允鈺爲判義禁趙鼎鎭爲知義禁趙心泰李祖承爲同義禁
정조 15년 · 목
敎曰禁府堂上中未肅拜老病差祭時帶承宣人許遞前望單子入之待下批牌招開坐
정조 15년 · 강
召見金吾堂上于重熙堂知義禁趙鼎鎭同義禁趙心泰
정조 15년 · 목
予曰趙鎭明已爲拿囚耶鼎鎭曰方在廣州地云今爲拿來草記矣予曰當此貪風之日熾懲貪之政豈可少忽其所犯姑未知如何而以臺啓見之其貪之不細可以推知朝家旣聞之後懲一之典不施於此輩而何爲當初差遣之時以副擬點下者專出於念忠定之意也渠家之所遭兼欲夬洗則在渠道理固當十分操心而不體此意乃敢犯科尤極無狀者也卿等待明朝開坐各別嚴覈取招直捧遲晩以啓匿不以聞之道臣又登於臺章亦不可不問先問於當者可乎道臣可乎鼎鎭曰先問於當者次問道臣好矣予曰卿等旣承筵敎各別施威嚴問期於初次究竟俾無屢煩酬應也予曰判義禁何不入來耶鼎鎭曰有情勢不得入來矣
정조 15년 · 강
兩司合啓陳勉賜批大司憲趙宗鉉執義林道浩掌令朴瑞源持平韓永逵獻納李庚運
정조 15년 · 목
合啓以爲伏見傳敎下者始知有靑臺之報臣等日前常參以一實字仰勉蓋應天之道亶不外是故也近日以來每詢新啓有無不念舊啓之允從新啓反重舊啓反輕亦豈非輕重之倒置也哉請亟允三司之請批以新啓附陳卿等事何太不誠乎往古來今非登筵而呈所懷有臺閣以後所未聞者今日此啓之始以所懷書送政院末來黽勉改以啓辭者卿等眞不識規例而然乎此事彼事惟以乖例破格故欲做錯爲日課之程式者能不貽羞於觀聽若以不待牌逐日詣臺爲筯力之難支則待漏申退之承宣見除旨却用檀公策南走北走乎卿等方以實之一字爲求言對揚之第一義而夷考卿等實跡若相反然旣往姑勿咎各思收之桑楡之方也
정조 15년 · 강
憲府聯啓陳勉賜批大司憲趙宗鉉執義林道浩掌令朴瑞源持平韓永逵
정조 15년 · 목
聯啓以爲以近日朝廷言之輔相所以燮理陰陽而鼎席之獨賢已久選部所以甄別淑慝而銓衡之鑑識不稱今日人才雖曰渺然以殿下則哲之明求之以道則安知無需時之器濟世之具哉惟得人而後天心可以䂊也時災可以弛也世道可挽人心可淑如是而咎徵未消者未之聞也請以得人二字爲迓續休命之本批以附陳得人之請固好矣然官不必備惟其人眞所謂一夔足矣何必備其員位然後方可以燮理陰陽乎卿等觀夫近年農形乎今年雖似極備比之昔辛亥猶出望外昨與再昨年少弛宵旰之念予方歸美於燮理之效而倚以仗之無異涉川之舟楫言官雖曰言無不擇忽地隱晦插入於時弊逐條之中殆若問鼎輕重然者殊不識朝廷體貌之不當如是爲卿慨然也非不欲略施警責以示益欲專任之意而爲便大臣之心姑含忍矣
정조 15년 · 강
掌令鄭弼祚以母病陳疏乞遞批許救護
정조 15년 · 강
命平壤前庶尹趙鎭明嚴覈前道臣沈頤之嚴囚捧招
정조 15년 · 목
敎曰懲貪之政卽當務之急旣聞之後豈可尋常處之尤爲無狀者副擬點下一則出於念其叔一則欲使夬洗渠家之所遭則渠若十分操心臺言何從而出乎國有常憲焉可逭也渠之所貪取者皆果尙今入已則渠雖欲倖免尤無可論以此傳敎添問目罪人趙鎭明處嚴覈取招若不以實狀直告則直爲嚴刑得情以聞此事顚末專係於道伯此道伯除卑本道果何時也專爲貪風之戢察則營下守令有此所犯而袖手玩景任他所爲卽此一事其罪何異於無識見之趙鎭明乎聖人不言賊夫人之子乎若爲沈頤之說也加之有匿不以聞之罪可謂兩罪俱發待決末處分太涉雍容前道臣沈頤之爲先令該府西間嚴囚待開坐嚴問捧口招以聞事分付
정조 15년 · 강
罷承文院提調鄭昌順職重推知製敎尹致性
정조 15년 · 목
政院啓言事大文字旣係莫重而今此漂民出送謝表之製進進字落漏萬萬可駭當該製述官及該院公事提調所當重勘而本院請推外無他罰何以爲之敎以當該堂上罷職必是正書時落漏製述官別無可罪之端而本草多有未及照檢處又用近來諱避句語知製敎從重推考更令撰出
정조 15년 · 강
命書狀官沈能翼敍用口傳還付
정조 15년 · 목
敎曰書狀官沈能翼敍用令該曹口傳還付
정조 15년 · 강
命掌令朴瑞源先遞差後禁推
정조 15년 · 목
禮曹啓言掌令朴瑞源啓辭忠淸右道監試罷榜事令該曹議于大臣仍具諸堂意見草記事命下矣左議政蔡濟恭以爲姦吏儒生輩旣已捉出於終場加以酷刑今若罷榜則榜中之人不亦冤乎以臣迷見罷榜終涉過當云參判洪秀輔以爲榜出後參選者非錄紙中名則全榜諸儒別無可疑主試參考旣經重勘到今罷榜恐無意義云臣昌順意則科榜罷削事體不輕今此臺論恐未諳先朝令甲而然罷榜一款非所可論請上裁敎以觀於襄紙之見捉入格者昭脫不但灼然況罪在試官罪試官罪在擧子罪擧子卽此事剖決之左契擬待收議齊到以此處決矣禮判言可謂先獲無容更議依判堂議施行大抵伊時啓語太不瞭然且況續典法令卽先朝爲世道杜爭端之金石關和則雖入臺垣生疏所致其全昧法意擬法不審之罪不可無飭掌令朴瑞源先遞差後禁推以尊常典以勵臺風也
정조 15년 · 강
命儒生殿講以十七日爲之處所便殿爲之
정조 15년 · 목
敎曰三明日日次殿講泮長不可不備員大司成金方行卽爲牌招察任
정조 15년 · 강
命罪人趙鎭明捧遲晩以聞
정조 15년 · 목
敎曰百人雖犯科渠家之人豈敢犯科乎贓案委折及入已數爻捧供前姑難區別而觀於臺疏非貪而何按法典貪有枉法贓不枉法贓渠之所犯必是枉法如果然矣死律烏得免乎渠叔忠定予常思之而旣無勳勣之可論又非遇赦曠蕩之時則昨年吳大益前例決不可擬議渠若妄想朝家平日念渠叔之義以吞吐欺隱爲苟免目前之計待屢加刑訊莫可頑拒之境然後始乃從實直告尤豈非死罪外添一死罪乎渠以忠定之姪名登於污穢之事卽此一款亦可謂渠家之罪人渠有一分人心焉敢隱諱於如是嚴問之下乎該府似已捧供已捧之供勿論罪人趙鎭明處更以此傳敎爲問目直捧遲晩以聞如其遲晩之招一一當於當律則待判下照律卽次第事亦令該府卽爲知悉擧行與沈頤之口招皆以草供捧入事分付
정조 15년 · 강
遞副提學閔鍾顯應敎李太亨校理尹光普李時副校理閔昌爀修撰申獻朝金熙朝副修撰韓光植
정조 15년 · 목
因鍾顯等牌不進敎以名以玉堂斥之以僅分魚魯其言太甚無義使之一申廉隅無所不可許遞兩司未肅拜人亦爲許遞未差之代政官牌招開政待下批牌招察任
정조 15년 · 강
重推吏曹判書金文淳參判朴祐源參議徐龍輔
정조 15년 · 목
因銓官牌不進敎以苟非姚元之流內明識冠菜公之進賢退不肖則今之所謂銓官者鑑識之能稱當於是任果幾人但當以臺言看作藥石受而爲罪僕僕稱謝而已焉敢爲此較擊之擧哉違牌銓官竝從重推考傳旨勿施申飭開政
정조 15년 · 강
有政吏曹判書金文淳參判朴祐源參議徐龍輔進
정조 15년 · 목
以具㢞爲大司憲申耆爲大司諫李彥祐爲司諫李泰賢爲掌令柳▣爲持平姜忱爲校理申馥爲副校理吳泰賢爲修撰金熙采爲副修撰李洪載爲刑曹參判
정조 15년 · 강
削多大僉使林泰遠職
정조 15년 · 목
慶尙監司鄭大容以多大鎭戰船燒燼瞞告彌縫該僉使爲先罷黜馳啓敎以渠是何許忠臣之後幺麼細事焉敢爲此彌縫之計乎罷拿輕矣爲先削其職名卽令該曹口傳差出
정조 15년 · 강
左議政蔡濟恭陳疏辭職賜批
정조 15년 · 목
疏略曰伏見憲府啓語以鼎席不備爲憂歎末乃以得人二字爲對症之劑者誠可謂切耍之言切急之務也臣之前箚所陳耍之不出於此而猶有未盡說道臣非有別般謨猷可以贊聖上側修之工惟以翕受臺請爲殿下陳若其惶懍悸恐不敢抗顏復出之狀有未暇煩縷伏乞亟命斥退改卜賢德批以今日酬應甚煩夜以繼晝不遑暇食纔對飯卿辭本又至其耍卽因昨日臺批反以爲引也卿縱不能擺却流俗例讓之風何使予勞而益勞飯以損匙乎卿若更出退之一字於言語文字之間是卿負予也予不多誥卿須自擇仍冀勿辭安心視事仍命遣史官傳諭
정조 15년 · 강
命時囚沈頤之箕城地投竄趙鎭明絕島定配